Diari Oficial de la Generalitat Valenciana


Sumari del DOGV 4839, del 10-09-2004 (2004/8810)

RESOLUCIÓ de 10 de juny de 2004, del conseller de Territori i Habitatge, per la qual s'aprova definitivament la modificació puntual núm. 1/03 de les normes subsidiàries d'Atzeneta del Maestrat (Castelló).
------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4839

Data del DOGV
:   10-09-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/8810


Data del document
:   10-06-2004

Organisme emissor
:   Conselleria de Territori i Habitatge

Tipus de document
:   Resolució

Descriptors 

:   * Atzeneta del Maestrat
    * pla d'urbanisme

RESOLUCIÓ de 10 de juny de 2004, del conseller de Territori i Habitatge, per la qual s'aprova definitivament la modificació puntual núm. 1/03 de les normes subsidiàries d'Atzeneta del Maestrat (Castelló). [2004/8810]
  
Vist l'expedient relatiu a la modificació núm. 1 de les normes subsidiàries d'Atzeneta del Maestrat (Castelló), i de conformitat amb els següents,
  
Antecedents de fet
  
Primer
  
El ple de l'Ajuntament d'Atzeneta va acordar exposar al públic la modificació número 1/03, en sessió de 21 d'octubre de 2003, la qual cosa es va portar a terme mitjançant anuncis publicats en el Butlletí Oficial de la Província núm. 142 de 22 de novembre de 2003, en el periòdic Mediterráneo de 26 del mateix mes, i en el Diari Oficial de la Generalitat Valenciana número 4640, del dia 28 de novembre. Transcorregut el període d'informació al públic, durant el qual no es van formular al·legacions, el ple va aprovar provisionalment la modificació en sessió de 9 de febrer de 2004.
  
Segon
  
El projecte consta de memòria informativa i justificativa, com també plànols.
  
Tercer
  
La Comissió Territorial d'Urbanisme de Castelló en sessió de data 4 de maig de 2004, va acordar emetre informe favorable en relació amb la modificació puntual núm. 1/03 de les normes subsidiàries d'Atzeneta i elevar proposta d'aprovació definitiva al conseller de Territori i Habitatge.
  
Fonaments de dret
  
Primer
  
La tramitació de la present modificació puntual núm. 1/03 de les normes subsidiàries d'Atzeneta ha sigut correcta, de conformitat amb el que estableix l'article 38 i següents de la LRAU, com també en l'article 158 i següents del Reglament de planejament de la Comunitat Valenciana, aprovat pel Decret 201/1998, de 15 de desembre (en endavant RPCV).
  
Segon
  
La documentació, està completa, en compliment del que disposa l'article 27 en relació amb el 55.1 de la LRAU, com també en l'article 45 i següents del RPCV.
  
Tercer
  
La modificació número 1/03, té un doble objecte:
  
El primer d'aquests, consisteix en la modificació de diverses alineacions per a mantenir aquelles edificacions que es consideren arquitectònicament interessants, i que queden fora d'ordenació les que tenen menor qualitat. Concretament, es modifiquen els vials perpendiculars a l'avinguda San Isidro, per a adaptar-los a les edificacions existents, i el vial sensiblement paral·lel a la citada avinguda canvien de direcció per a mantenir dins d'alineació l'antic col·legi, i les dotacions de la zona esportiva.
  
El segon objecte de la modificació, és respecte de la ubicació de la dotació de l'avinguda San Isidro, la qual es passa al carrer posterior, per a unir-la a la zona verda i tenir una illa de cases de major grandària, eliminant per a això el carrer de circulació entre les dues illes de cases.
  
Quart
  
Les actuacions incloses en la modificació puntual núm. 1/03 de les normes subsidiàries d'Atzeneta suposen la introducció d'alteracions en l'ordenació detallada del sòl urbà.
  
Tal com reiteradament ha establit la jurisprudència, la determinació concreta de la qualificació d'uns terrenys inclosos en el sòl urbà o del traçat d'uns vials s'emmarca clarament dins de la discrecionalitat del planejament urbanístic, gaudint en tals casos l'administració d'àmplia llibertat per a elegir, entre les alternatives possibles, la forma en què el territori ha de quedar ordenat. Així mateix, són les citades matèries determinacions urbanístiques que tracen, juntament amb altres, el model físic d'una convivència purament local, sense incidència en interessos supralocals, per la qual cosa, quan de tals determinacions es tracte, aquella discrecionalitat ha de ser actuada per l'Ajuntament, des de la representació que li confereix la seua legitimació democràtica.
  
La LRAU recull clarament aquesta línia jurisprudencial. Així, l'article 40 d'aquesta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, estableix que li està vedat a la resolució autonòmica d'aprovació qüestionar la interpretació de tal interés formulada pel municipi des de la seua representativitat. Com s'indica en el preàmbul de la LRAU, aquesta llei atribueix a la política municipal gestora de l'urbanisme un espai de decisió propi, en el qual els òrgans representatius de la col·lectivitat local podran apreciar l'oportunitat de les iniciatives urbanístiques que se li plantegen.
  
D'aquesta manera, i en aquest punt, el control autonòmic haurà de limitar-se a un control de legalitat. En particular, ha d'analitzar-se si la modificació compleix el que disposa l'article 55.3 de la LRAU, el qual estableix que ?tota alteració de l'ordenació establida per un pla que augmente l'aprofitament lucratiu privat d'algun terreny o desafecte el sòl de la destinació pública, haurà d'incloure les mesures compensatòries necessàries per a mantenir la proporció i qualitat de les dotacions públiques previstes respecte a l'aprofitament, sense augmentar aquest en detriment de la millor realització possible dels estàndards de l'ordenació?. Aquest precepte legal es troba desenvolupat per l'article 17 de l'annex del RPCV que regula els estàndards aplicables a les modificacions de planejament. En concret, l'apartat tercer de l'article 17 de l'annex del RPCV estableix que: quan ni l'antiga ordenació (a) ni la nova (n) complisca els dits estàndards serà exigible que la relació entre l'índex de sòl dotacional (ISD) i l'índex d'edificabilitat bruta (IEB) de la nova ordenació siga major que la mateixa relació en l'antiga ordenació, de manera que: ISDn/IEBn > ISDa/IEBa.
  
La documentació de la modificació que ens ocupa, no realitza correctament el còmput de l'índex d'edificabilitat (IEB), el qual no ha d'incloure l'edificabilitat corresponent a la zona dotacional, però, encara amb aquest error, la modificació compleix amb allò que s'ha establit per l'article 17 de l'annex del RPCV, per la qual cosa aquest motiu no ha de ser impediment per a poder aprovar la modificació pretesa.
  
Cinqué
  
Convé realitzar una sèrie de consideracions respecte a la dotació administrativa institucional que es crea, unint dues illes, una d'elles qualificada com a zona verda, mitjançant la desaparició del vial que les separava.
  
La modificació comporta una diferent qualificació o ús urbanístic de zones verdes o espais lliures anteriorment previstos, per la qual cosa conforme al que estableix l'article 55.4 de la Llei reguladora de l'activitat urbanística, requereix del previ informe favorable del Consell Superior d'Urbanisme, substituït en l'exercici de les seues funcions pel conseller de Territori i Habitatge, previ informe de la Comissió Territorial d'Urbanisme, en aplicació de la Disposició transitòria novena de la citada llei i la Disposició transitòria tercera del Decret 201/2003, de 3 d'octubre, del Consell de la Generalitat, pel qual s'aprova el Reglament dels òrgans urbanístics de la Generalitat Valenciana.
  
En el cas present, no es considera necessari demanar el dictamen del Consell Jurídic Consultiu de la Comunitat Valenciana previst en l'article 10.e) de la Llei 10/1994, de 19 de desembre, de la Generalitat Valenciana, de creació del Consell Jurídic Consultiu de la Comunitat Valenciana, ja que d'acord amb la seua doctrina legal la modificació no té per objecte una diferent zonificació o ús urbanístic de zones verdes previstes en el pla, sinó que la modificació té un altre objecte o finalitat i d'aquesta deriva o és conseqüència la diferent zonificació o ús urbanístic de les zones verdes o espais lliures.
  
Sisé
  
El conseller de Territori i Habitatge és l'òrgan competent per a resoldre sobre l'aprovació definitiva dels instruments de planejament, de conformitat amb el que estableix l'article 39 de la referida LRAU, en relació amb l'article 6.e) i 10.a) del citat Reglament dels òrgans urbanístics de la Generalitat, això en els supòsits de distinta zonificació de zones verdes.
  
Vistos els preceptes legals citats i la resta de general i pertinent aplicació, de conformitat amb l'acord de la Comissió Territorial d'Urbanisme de Castelló, resolc:
  
I. Informar favorablement la diferent zonificació o ús urbanístic de les zones verdes afectades per la modificació puntual núm. 1/03 de les normes subsidiàries d'Atzeneta del Maestrat (Castelló).
  
II. Aprovar definitivament la modificació puntual núm. 1/03 de les normes subsidiàries d'Atzeneta del Maestrat (Castelló).
  
Contra la present resolució, que posa fi a la via administrativa, es pot interposar recurs potestatiu de reposició en el termini d'un mes, davant del conseller de Territori i Habitatge, o bé recurs contenciós administratiu, davant de la sala contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació o publicació d'aquesta, de conformitat amb el que preveu l'article 13.4 del Decret 201/2003, de 3 d'octubre, del Consell de la Generalitat, pel qual s'aprova el Reglament d'òrgans urbanístics de la Generalitat, i article 10 i 46 de la Llei reguladora de la jurisdicció contenciosa administrativa, de 13 de juliol de 1998. Tot això, sense perjudici que puga exercir qualsevol altre recurs que estime oportú.
  
València, 10 de juny de 2004.- El conseller de Territori i Habitatge: Rafael Blasco Castany.